HU Az Európai Unió Hivatalos Lapja C 141/21

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 141/09)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„ORIEL SEA SALT”

EU-szám: IE-PDO-0005-01318 – 2015.2.26.

OEM ( X ) OFJ ( )

1. Elnevezés(ek)

„Oriel Sea Salt”

2. Tagállam vagy harmadik ország

Írország

3. A mezőgazdasági termék vagy élelmiszer leírása

3.1. A termék típusa

2.6. osztály: Só

3.2. Az 1. pontban szereplő elnevezéssel jelölt termék leírása

Az „Oriel Sea Salt” a Port Oriel-i öbölben (Clogherhead, Drogheda, Louth megye, Írország) kitermelt tengeri só elnevezése. Finomszemcsés, kristályfehér, adalékanyagoktól mentes tengeri só. A finom szemcséket mikrométerben (μm) mérik. A szemcsék 90 %-ának mérete 90–500 μm, míg a fennmaradó 10 %-é 500–1 000 μm. Közel porszerű az állaga. Ez a szemcseméret (nem kisebb vagy nagyobb kristály) lehetővé teszi, hogy a tengeri só gyorsabban átjárja az ételt, mert könnyen eloszlik és felszívódik.

A tengeri só íze intenzíven sós. Lágy ízű, nem csípős vagy savanyú, mivel olyan zárt túlnyomásos rendszerben termelik ki, amely biztosítja, hogy a tengeri só csak akkor kerül kapcsolatba levegővel, földdel vagy emberekkel, ha csomagolásra készen kikerül ebből a rendszerből. Ez garantálja, hogy az egyedülálló szemcseméretének, állagának és lágy ízének köszönhetően az „Oriel Sea Salt” tökéletes összetevőjű szűz tengeri só. Az ízt és állagot vizsgáló független vaktesztek igazolták intenzív ízét, amely lehetővé teszi, hogy akár 30 %-kal kevesebb tengeri só kerüljön összetevőként felhasználásra az élelmiszer-ipari termékekben.

Az „Oriel Sea Salt” természetes módon kristályfehér, így nem igényel mosást vagy öblítést. Ez biztosítja, hogy a termékben megmaradjanak olyan természetes tengeri ásványok, mint a magnézium, a kálium és 65 nyomelem. (A tengeri só mosása gyakori, ha szabad levegőn vagy talajrétegen termelik ki).

Az „Oriel Sea Salt” vizsgálati tanúsítványa, az értékek az alábbi táblázatban szereplő értékek +/– 10 %-ának felelnek meg.

Az Oriel Sea Salt elemzése Vizsgálat: ICP MS Oriel Sea Salt mg/kg NaCl Nátrium-klorid Több mint 88 %(m/m) H2O Víz Kevesebb mint 5 % Ca Kalcium Kevesebb mint 5 mg/kg Mg Magnézium 500–800 mg/kg K Kálium Kevesebb mint 3 000 mg/kg Cu Réz Kevesebb mint 2 mg/kg Zn Cink Kevesebb mint 2 mg/kg Cr Króm Kevesebb mint 1,3 mg/kg Ni Nikkel Kevesebb mint 0,5 mg/kg Pb Ólom Kevesebb mint 0,4 mg/kg Mn Mangán Kevesebb mint 0,1 mg/kg Cd Kadmium Kevesebb mint 0,04 mg/kg Fe Vas Nyomokban P Foszfor Nyomokban B Bór Nyomokban Co Kobalt Nyomokban Hg Higany Nyomokban

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Az Ír-tengerből természetes módon kitermelt tengeri só.

3.4. Az előállítás azon műveletei, amelyeket a meghatározott földrajzi területen kell elvégezni

Az előállítás és eljárás lépései:

A végtermék egységes minőségének biztosítása érdekében a kitermeléssel, párologtatással, szétválasztással és kristályosítással kapcsolatos valamennyi eljárásra a meghatározott területen kerül sor, ellenőrzött és felülvizsgált körülmények között. Ez a következőket foglalja magában:

— a tengervíz szivattyúzása és szűrése a szűrőrendszeren keresztül,

— a sóoldat sűrítése a zárt túlnyomásos rendszerben,

— a tengeri só kristályosítása a zárt túlnyomásos rendszerben,

— a finom szemcséjű tengerisó-kristályok begyűjtése.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

Port Oriel, Clogherhead a mélytengeri szorosokba benyúló Clogher Head földnyelv északnyugati részén helyezkedik el. A konkrét körülhatárolt terület a Clogher Head déli csúcsától (északi szélesség 53°47′42″, nyugati hosszúság 6°13′04″) a Dunany Point északi csúcsáig (északi szélesség 53°51′41″, nyugati hosszúság 6°14′18″) terjed. 9,26 km a Dundalk Bay-i élő kagyló osztályozott termelési területen (2014) (a Tengeri Halászati Védelmi Hatóság [The Sea Fisheries Protection Authority] területkódja: LH-DB-DB).

5. Kapcsolat a földrajzi területtel

A tengeri só íze és a külsejére jellemző jegyek szorosan kapcsolódnak a termék származásához. Ahogy a termőföld és az időjárás befolyásolja a szőlőtermést, úgy befolyásolják az Oriel Sea Salt tengeri sót a mélytengeri áramlatok, a víz tisztasága, ásványianyag-tartalma és minősége, valamint az említett tulajdonságok kialakítására, megőrzésére és finomítására szolgáló folyamatok.

A tengeri só kitermelése évszázadokra nyúlik vissza ebben a régióban. Az alábbi részlet a Louth megyei Archaelogical & Historical Journal című lapból származik. „1667. január 28-án Dungannon vikomt bérbe adott egy földterületet a middlesexi Chiswickből származó Cooke ezredesnek mint sógyártónak Carlingforde városának közelében sótelep létrehozása céljából.” Port Oriel neve évszázadokon át a gazdag halászati vizeket jelentette, ahol a helyiek mélytengeri halakra halásznak közvetlenül a sziklákon és a kikötőben. A só a kifogott halnak fogyasztás, tárolás és a piacra szállítás céljából történő tartósításához szükséges alapvető hozzávalónak számított. (A Newry Street közelében az 1797. évi térképen szerepel egy sótelep, és a sókapukat/zsilipkapukat leíró helyi dokumentált tények is fennmaradtak.)

A Golf-áramlat Írország nyugati partja mellett halad el, majd amikor találkozik a Norvég-tenger hidegebb vizével, megkerüli az északi és északkeleti földnyelvet, és nyolc kilométerrel a Port Oriel-i öblön túl eléri a végpontját. Az áramlat ezen a ponton megszűnik, amikor találkozik a Boyne folyó (Írország második legnagyobb folyója) tengerbe ömlő masszív víztömegével.

Port Oriel a mélytengeri szorosokba közvetlenül benyúló Clogher Head földnyelv északnyugati részén helyezkedik el. A vizsgálatok szerint a szóban forgó vizek sótartalma hasonló az általában csak a mélytengeri vizekre jellemző sótartalomhoz. Ez a magas sótartalom a Golf-áramlat e területre jellemző szokatlan mélytengeri áramlatainak köszönhető. A Port Oriel vize egységesen 3,5–3,6 % sűrűségű, ami megegyezik a mélytengeri vizek sűrűségével.

Port Oriel vize az Ír Tengeri Intézet (The Marine Institute of Ireland) értékelése szerint sok éve kiváló nemzetközi minőségű, azaz a legtisztább tenger. A kagylófélék, rákok és homárok halászata virágzó tevékenység a Port Oriel-i öbölben és környékén, és a mészhéjú állatok bősége is hozzájárul a víz magas minőségéhez és ásványianyag-tartalmához. Ez a terület továbbá a Dundalk Bay-i élő kagyló osztályozott termelési területen (2014) belül található (a Tengeri Halászati Védelmi Hatóság [The Sea Fisheries Protection Authority] területkódja: LH-DB-DB).

Az „Oriel Sea Salt” tulajdonságai közvetlenül az adott földrajzi területen található szokatlan mélytengeri áramlatokhoz és az ilyen sekély vizekre általában nem jellemző magas ásványianyag-tartalomhoz kapcsolódnak, illetve a Golf-áramlat áramlatainak és az ár-apálymozgásoknak köszönhetők, amelyek Írország északi partját megkerülve a nagyobb Dundalki öbölbe, majd a Port Oriel-i öbölbe érkeznek. Ezt a jó minőségű és magas ásványianyag-tartalmú vizet begyűjtik és finomítják az alkalmazott eljárás során, és addig nem kerül kapcsolatba levegővel, földdel vagy emberekkel, amíg nem lesz belőle kristályfehér, mosatlan, ásványi anyagokban gazdag só. Ennek eredményeképpen finomszemcsés tengeri só jön létre.

Összefoglalás:

Az előállított tengeri só jellemzői a termék származásának köszönhetőek, és közvetlen kapcsolatban vannak a víz sótartalmával, minőségével és a vízben található ásványi anyagok sűrűségével. Ez tükröződik az „Oriel Sea Salt” finom szemcséiben, intenzív ízében és magasabb ásványianyag-tartalmában.

Hivatkozás a termékleírás közzétételére

(A rendelet 6. cikke (1) bekezdésének második albekezdése)

http://www.agriculture.gov.ie/gi/pdopgitsg-protectedfoodnames/products/

(1) HL L 343., 2012.12.14., 1. o.